Document ID: 31991R3880

A Tanács 3880/91/EGK rendelete
(1991. december 17.)
az Atlanti-óceán északkeleti részén halászatot folytató tagállamok névleges fogási statisztikájának benyújtásáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Statisztikai Programbizottság véleményére,
mivel a Közösség halászati erőforrásainak kezeléséhez pontos és időszerű statisztikát kell vezetni a tagállamok Atlanti-óceán északkeleti részén halászatot folytató hajóinak fogásairól;
mivel a 81/608/EGK határozat [3] által jóváhagyott, az Atlanti-óceán északkeleti részében a jövőbeni többoldalú halászati együttműködésről szóló, valamint az Északkelet-atlanti Halászati Bizottságot létrehozó egyezmény értelmében a Közösség ellátja e bizottságot az általa igényelt, rendelkezésre álló statisztikákkal;
mivel az ICES (Nemzetközi Tengerkutatási Tanács) és a Közösség között létrejött együttműködési megállapodás alapján [4] az ICES által nyújtott tanács értékét növeli a közösségi halászflotta tevékenységéről szóló statisztikák rendelkezésre állása;
mivel a 83/414/EGK [5] határozat által jóváhagyott, a Balti-tengerben és a Beltekben élő erőforrások halászatáról és védelméről szóló, és a Balti-tengeri Nemzetközi Halászati Bizottságot létrehozó egyezmény értelmében a Közösség ellátja ezt a bizottságot az általa igényelt, rendelkezésre álló statisztikákkal;
mivel a 82/886/EGK [6] határozat által jóváhagyott, az Atlanti-óceán északi részén élő lazacok védelméről szóló, és az Észak-atlanti Lazacvédelmi Szervezetet (Nasco) létrehozó egyezmény értelmében a Közösség ellátja a szervezetet az általa igényelt, rendelkezésre álló statisztikákkal;
mivel a halászati statisztikákban és az Atlanti-óceán északkeleti részében történő halászat igazgatása során használt meghatározásokat és leírásokat pontosítani kell,
ELFOGADTA EZT A RENDELETET:
1. cikk
Minden tagállam benyújtja az Európai Közösségek Statisztikai Hivatalának (a továbbiakban "Eurostat") azoknak a hajóknak az éves névleges fogási adatait, amelyeket az Atlanti-óceán északkeleti részén halászó tagállamban jegyeztek be, vagy annak a tagállamnak a lobogója alatt hajóznak.
A névleges fogási adatoknak tartalmazniuk kell a kirakodott vagy a tengeren átrakodott összes halászati terméket, függetlenül azok formájától, kivéve azokat a mennyiségeket, amelyeket a kifogást követően visszaengedtek a tengerbe, a fedélzeten elfogyasztottak vagy ott csaliként használtak fel. Az akvakultúra-termelést nem kell feltüntetni. Az adatokat a kirakodás vagy átrakodás élősúly egyenértékében kell feljegyezni, tonnára kerekítve.
2. cikk
(1) A benyújtandó adatok az I. mellékletben felsorolt fajok névleges fogási adatai, a II. mellékletben felsorolt és a III. mellékletben meghatározott statisztikai halászati területek szerinti bontásban.
(2) Az egyes naptári évekre vonatkozó adatokat az év végétől számított hat hónapon belül kell benyújtani. Nem kell adatokat benyújtani az olyan faj/halászatiterület-kombinációkra vonatkozóan, amelyek esetében nem jegyeztek fel fogást az adott naptári évben. A tagállam szempontjából kis jelentőségű fajok fogási adatait nem kell egyedileg feltüntetni a beadványokban, hanem ezek gyűjtőnév alatt közölhetők, feltéve hogy az így feljegyzett termékek tömege nem haladja meg az érintett tagállam adott havi összes fogásának súly alapján számított 10 %-át.
(3) A fajok és a statisztikai halászati területek felsorolásait, e halászati területek leírását és az adatok összesítésének megengedett mértékét az 5. cikkben meghatározott eljárással összhangban lehet módosítani.
3. cikk
A tagállamok számára megengedett a mintavételi technikák használata a fogási adatok megállapítására halászflottájuknak azon részeire vonatkozóan, amelyek estében az összes adat felvétele az adminisztrációs eljárások túlzott alkalmazásával járna, kivéve ha a közös halászati politika alapján elfogadott rendelkezések másképpen szabják meg. A mintavételi eljárások részleteit, az ilyen technikák segítségével gyűjtött összes adat arányára vonatkozó részletekkel együtt, a tagállam által a 6. cikk (1) bekezdése szerint benyújtott jelentésnek tartalmaznia kell.
4. cikk
A tagállamok az adatoknak a IV. mellékletben előírt formátum szerinti, mágneses adathordozón történő benyújtásával tesznek eleget a Bizottsággal szemben az 1. és 2. cikk szerint fennálló kötelezettségeiknek.
Az Eurostat előzetes hozzájárulásával a tagállamok eltérő formában vagy eltérő adathordozón is benyújthatnak adatokat.
5. cikk
Ha az e cikkben megállapított eljárást kell követni, akkor az elnök - saját kezdeményezésére vagy egy tagállam képviselőjének kérésére - az Agrárstatisztikai Állandó Bizottsághoz, továbbiakban "bizottság", utalja át az ügyet.
A Bizottság képviselője tervezetet nyújt be a bizottság számára a meghozandó intézkedésekről. A bizottság, az elnöke által az ügy sürgősségére tekintettel megállapított határidőn belül, szükség esetén szavazás útján, véleményt nyilvánít a tervezetről.
A véleményt feljegyzik a jegyzőkönyvbe; ezenkívül az egyes tagállamoknak joguk van kérni álláspontjuk jegyzőkönyvbe vételét.
A Bizottság a lehető legnagyobb mértékben figyelembe veszi a bizottság véleményét. A Bizottság közli a bizottsággal véleménye figyelembevételének módját.
6. cikk
(1) Az e rendelet hatálybalépését követő 12 hónapon belül a tagállamok részletes jelentést nyújtanak be az Eurostatnak, amelyben közlik, hogy miként nyerik a fogási adatokat, és meghatározzák, hogy ezek az adatok mennyire reprezentatívak és megbízhatóak. Az Eurostat a tagállamokkal együttműködve elkészíti ezeknek a jelentéseknek az összefoglalását.
(2) A tagállamok a módosítások bevezetésétől számított három hónapon belül értesítik az Eurostatot az (1) bekezdésben előírt információk bármiféle módosításáról.
(3) Amennyiben az (1) bekezdés szerinti módszertani jelentések azt mutatják, hogy a tagállam nem tud azonnal megfelelni e rendelet követelményeinek, és változtatásokat kell végrehajtani a felmérési technikák és a módszertan terén, az Eurostat - a tagállammal együttműködve - megállapíthat egy legfeljebb kétéves átmeneti időszakot, amely alatt e rendelet programja megvalósítható.
(4) Az e rendelet alkalmazásával kapcsolatos módszertani jelentéseket, átmeneti szabályokat, adathozzáférést, adatmegbízhatóságot és az egyéb kapcsolódó kérdéseket évente felül kell vizsgálni az Agrárstatisztikai Bizottság illetékes munkacsoportjában.
7. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 1992. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1991. december 17-én.

Labels: 15
6
20